РЕГЛАМЕНТ ЗА ИЗПЪЛНЕНИЕ (ЕС) № 388/2014 НА КОМИСИЯТА
от 10 април 2014 година
за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
като има предвид, че:
(1)
С Регламент (ЕИО) № 2658/87 е установена номенклатура от стоки, наричана по-нататък „Комбинираната номенклатура“, която се съдържа в приложение I към посочения регламент.
(2)
Класирането на замразени и осолени филета от треска (Gadus morhua, Gadus ogac, Gadus macrocephalus) в подпозиции 0304 71 10 и 0304 71 90 (замразени филета) или в подпозиции 0305 32 11 и 0305 32 19 (осолени филета) зависи до голяма степен от съдържанието на сол в продукта.
(3)
Осолената треска, известна като „солена треска“ или „сушена осолена треска“, е традиционен продукт с общо тегловно съдържание на сол, по-голямо или равно на 12 %, който е годен за консумация от човека без допълнителна промишлена обработка. В този случай солта е предназначена да прониква в месото на рибата, за да се осигури дълъг срок на годност.
(4)
Филета от треска, които са били само леко осолени (обикновено с общо тегловно съдържание на сол около 2 %, но при всички случаи по-малко от 12 %), притежават различни обективни характеристики, доколкото действителното и дълготрайно съхранение зависи основно от наличието на допълнителен външен процес, като например замразяване.
(5)
За да се гарантира последователност на прилагането на Комбинираната номенклатура, класирането на замразените и осолените филета от треска в подпозиции 0304 71 10 и 0304 71 90 или подпозиции 0305 32 11 и 0305 32 19 следва да зависи от процеса, чрез който се осигурява действителното съхранение на продукта. Това е в съответствие с практиката на Съда на Европейския съюз, в която е използван същият критерий за класирането на леко изсушено и леко пушено месо (2).
(6)
Поради това треска, която е само леко осолена, следва да бъде класирана в подпозиции 0304 71 10 и 0304 71 90, доколкото е необходимо замразяване, за да се избегне развалянето на продукта. Обратно, ако съхранението на продукта се осигурява чрез използване на сол, филетата от треска следва да бъдат класирани в подпозиции 0305 32 11 и 0305 32 19.
(7)
Следва да бъде вмъкната нова допълнителна забележка в част втора, глава 3 от Комбинираната номенклатура, за да се осигури еднаквото ѝ тълкуване в целия Съюз.
(8)
Поради това приложение I към Регламент (ЕИО) № 2658/87 следва да бъде съответно изменено.
(9)
Мерките, предвидени в настоящия регламент, са в съответствие със становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
В част втора, глава 3 от Комбинираната номенклатура, съдържаща се в приложение I към Регламент (ЕИО) № 2658/87, се вмъква следната допълнителна забележка 1:
„1.
За целите на подпозиции 0305 32 11 и 0305 32 19 филета от треска (Gadus morhua, Gadus ogac, Gadus macrocephalus) с общо тегловно съдържание на сол, по-голямо или равно на 12 %, които са годни за консумация от човека без допълнителна промишлена обработка, се считат за осолена риба.
Замразени филета от треска обаче, които са с общо тегловно съдържание на сол под 12 %, следва да се класират в подпозиции 0304 71 10 и 0304 71 90, доколкото действителното и дълготрайно съхранение зависи основно от замразяването.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 10 април 2014 година.